અમદાવાદમાં બિઝનેસ કરતાં ધર્મેન્દ્ર શાહ આ ઘટનાના સાક્ષી છે. તેઓ કહે છે, “મારી ઉંમર ત્યારે ૨૦ વર્ષની હતી. બી.એસસી. પૂર્ણ કરીને ‘આવિષ્કાર’માં ગાયક અને સંગીતકારની ભૂમિકા ભજવતો હતો. મુંબઈ એરપોર્ટ પહોંચ્યા ત્યારે જાણ થઈ કે તમામ ટિકિટ કન્ફર્મ ન થઈ હોવાથી અમારા મેનેજર કલ્પેશભાઈ અન્ય કેટલાક લોકો સાથે પછીની ફ્લાઇટમાં વ્યવસ્થા કરીને આવવાના છે. ફ્લાઇટ કરાચી એરપોર્ટ પહોંચી અને ગ્રાઉન્ડ સ્ટાફ પ્લેનમાં આવ્યો પછી માલૂમ પડ્યું કે ફ્લાઇટ હાઈજેક થઈ ચૂકી છે. મને હાથ ઉપર અને માથું નીચે કરીને બેસવાની સૂચના અપાઈ હતી. કોઈ સૂઝ નહોતી પડતી કે હવે શું થશે?